Broj: 711-I-2467-M-455/22-02-23

Zagreb, 9. prosinca 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Sanje Lazić Wardell, ravnateljice Razvojne agencije Grada Vrbovca**,za davanjem mišljenja Povjerenstva,na 196. sjednici održanoj dana 9. prosinca 2022. daje sljedeće

**MIŠLJENJE**

1. **Temeljem odredbe članka 7. točke d) ZSSI-a, ravnatelj Razvojne agencije Grada Vrbovca ne može pored plaće koju prima za obnašanje navedene dužnosti primiti božićnicu, regres za godišnji odmor i druge dodatne naknade.**
2. **Ako je obveznik pravo na regres za godišnji odmor stekao temeljem obavljanja poslova radnog mjesta voditelja projekata u Razvojnoj agenciji Grada Vrbovca i to prije imenovanja na dužnost ravnatelja iste ustanove, mogao bi temeljem njihova obavljanja ostvariti regres za godišnji odmor, jer u tom slučaju dodatne naknade ne bi bile primljene povodom obnašanja javne dužnosti već povodom obavljanja drugih poslova u ustanovi te se ne bi radilo o dodatnoj naknadi za poslove obnašanja javne dužnosti iz članka 7. točke d) ZSSI-a.**

Obrazloženje

Zahtjev za davanjem mišljenja Povjerenstva podnijela je obveznica Sanja Lazić Wardell, ravnateljica Razvojne agencije Grada Vrbovca. U knjigama ulazne pošte Povjerenstva zahtjev je zaprimljen 29. studenoga 2022. pod poslovnim brojem 711-U-9004-M-455/22-01-2, povodom kojeg se vodi predmet broj M-455/22.

Člankom 3. stavkom 1. točkom 63. ZSSI-a propisano je da su ravnatelji odnosno predsjednici uprava regionalnih i lokalnih razvojnih agencija obveznici u smislu odredbi navedenog Zakona. Uvidom u sudski registar Trgovačkog suda u Zagrebu utvrđeno je da je Grad Vrbovec jedini osnivač ustanove Razvojna agencija Grada Vrbovca te da je Sanja Lazić Wardell ravnateljica navedene ustanove slijedom čega je ista obveznica u smislu odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu za davanjem mišljenja navodi da je 23. studenoga 2022. imenovana nova ravnateljica Razvojne agencije Grada Vrbovca koja je do tada bila zaposlena na radnom mjestu voditelja projekata u istoj ustanovi te da navedena želi koristiti godišnji odmor počevši od 28. prosinca 2022. Obveznica postavlja upit ima li nova ravnateljica pravo na isplatu regresa budući da je pravo na godišnji odmor stekla na poziciji voditelja projekata. Naposljetku se napominje da je nova ravnateljica koristila pravo na roditeljski dopust do 19. studenoga 2022.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Sukladno navedenom, ravnatelj Razvojne agencije Grada Vrbovca kao obveznik u smislu odredbi ZSSI-a, sukladno članku 7. točki d) ZSSI-a, ne smije pored plaće koju prima za obnašanje navedene dužnosti ostvarivati druge primitke, kao što su isplate božićnice, regresa za godišnji odmor, dara za dijete, nagrade (bonusa) za ostvarene rezultate poslovanja i druge oblike dodatnog nagrađivanja, kao niti uplate u dobrovoljni mirovinski fond, dodatno zdravstveno osiguranje, životno osiguranje i sl., jer se ovi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.

Međutim, ako je obveznik pravo na regres za godišnji odmor stekao temeljem obavljanja poslova radnog mjesta voditelja projekata u Razvojnoj agenciji Grada Vrbovca i to prije imenovanja na dužnost ravnatelja iste ustanove, mogao bi temeljem njihova obavljanja ostvariti regres za godišnji odmor jer u tom slučaju dodatne naknade ne bi bile primljene povodom obnašanja javne dužnosti već povodom obavljanja drugih poslova u ustanovi te se stoga ne bi radilo o dodatnoj naknadi za poslove obnašanja javne dužnosti iz članka 7. točke d) ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Obveznica Sanja Lazić Wardell, putem e-mail adrese
2. Objava na internetskoj stranici Povjerenstva
3. Pismohrana